b'\n_START_ARTICLE_\nAvtocesta A4\n_START_SECTION_\nOdsek Slivnica\xe2\x80\x93Dra\xc5\xbeenci\n_START_PARAGRAPH_\nOdsek, spro\xc5\xa1\xc4\x8den v promet v juliju 2009, se za\xc4\x8dne v razcepu Slivnica, kjer se odcepi od avtoceste A1. V nadaljevanju poteka ju\xc5\xbeno od mariborskega letali\xc5\xa1\xc4\x8da, mimo Ra\xc4\x8d, po Dravskem polju in mestoma tik ob kanalu hidroelektrarn SD-1. Od tu dalje se mimo naselij Gere\xc4\x8dja vas in Kungota pri Ptuju spusti do Hajdine pri Ptuju, kjer s priklju\xc4\x8dkom za Ptuj pre\xc4\x8dka glavno cesto G1-2, poteka preko viadukta za \xc5\xbeelezni\xc5\xa1ko progo Pragersko\xe2\x80\x93Ormo\xc5\xbe in do razcepa Dra\xc5\xbeenci, kjer se je pred izgradnjo naslednjega odseka avtocesta kon\xc4\x8dala in nadaljevala kot glavna cesta G1-9.\n_START_SECTION_\nOdsek Dra\xc5\xbeenci\xe2\x80\x93Gru\xc5\xa1kovje\n_START_PARAGRAPH_\nOdsek Dra\xc5\xbeenci\xe2\x80\x93Gru\xc5\xa1kovje poteka po trasi nekdanje glavne ceste G1-9. Za ta odsek se je v letih 2011\xe2\x80\x932012 izdelal projekt za pridobitev gradbenega dovoljenja in odkupujejo zemlji\xc5\xa1\xc4\x8da v skladu s sprejetim dr\xc5\xbeavnim lokacijskim na\xc4\x8drtom. Gradnja odseka je potekala v dveh etapah. Gradnja prve etape Dra\xc5\xbeenci\xe2\x80\x93Podlehnik, dolge 7,3 km, se je pri\xc4\x8dela julija 2015 in je trajala do novembra 2017, hkrati pa so pri\xc4\x8dela dela na uvodnih delih druge etape. _NEWLINE_Pogodba za drugo etapo avtoceste od Podlehnika do MMP Gru\xc5\xa1kovje je bila podpisana 25. 4. 2016. Dars je 30. 11. 2018 predal prometu \xc5\xa1e zadnji, 5,8 kilometra dolg odsek avtoceste od Podlehnika do Gru\xc5\xa1kovja. Poleg avtoceste je urejena tudi celotna infrastruktura v \xc5\xa1ir\xc5\xa1em obmo\xc4\x8dju, vklju\xc4\x8dno z novo povezovalno cesto, ki bo prebivalcem okoli\xc5\xa1kih naselij znatno izbolj\xc5\xa1ala \xc5\xbeivljenjske pogoje. Vrednost izvedbe zadnjega odseka je 240 milijonov evrov, 66 milijonov tega denarja pa je Dars dobil iz virov EU.\n_START_SECTION_\nZna\xc4\x8dilnosti\n_START_PARAGRAPH_\nAvtocesta A4 je zgrajena kot \xc5\xa1tiripasovna avtocesta z lo\xc4\x8denimi smernimi vozi\xc5\xa1\xc4\x8di in odstavnim pasom. Celoten pre\xc4\x8dni prerez zna\xc5\xa1a 26,20 m in sicer dva vozna pasova \xc5\xa1irine 3,75 m, dva prehitevalna pasova \xc5\xa1irine 3,75 m, dva robna pasova \xc5\xa1irine 0,50 m, dva odstavna pasova \xc5\xa1irine 2,50 m, lo\xc4\x8dilni pas \xc5\xa1irine 3,2 m in dve bankini \xc5\xa1irine 1 m. Ker poteka po prete\xc5\xbeno ravninskem terenu, je ve\xc4\x8dina kri\xc5\xbeanj z drugimi cestami z nadvozi._NEWLINE_Na avtocesti sta urejena dva obojestranska oskrbna centra z bencinskim servisom, bifejem in parkiri\xc5\xa1\xc4\x8dem. _NEWLINE_Za dobro povezanost z ostalimi cestami in naselji so zgrajeni priklju\xc4\x8dki Letali\xc5\xa1\xc4\x8de Maribor, Marjeta, Zlatoli\xc4\x8dje, Hajdina, Lancova vas, Podlehnik in Zakl, preko razcepa Dra\xc5\xbeenci pa poteka tudi navezava na glavno cesto G1-2 Ptuj\xe2\x80\x93Ormo\xc5\xbe. _NEWLINE_Na tem odseku sta zgrajeni tudi cestninski postaji Prepolje zahod in Prepolje vzhod, namenjeni cestninjenju vozil, te\xc5\xbejih od 3,5 t, in avtobusov. Cestninska postaja je \xc5\xbee zgrajena tako, da je omogo\xc4\x8den prost promet osebnih vozil z vinjetami, ostala vozila pa morajo skozi lo\xc4\x8deno cestninsko postajo in pla\xc4\x8dati cestnino.\n_START_SECTION_\nMednarodni mejni prehod Gru\xc5\xa1kovje\n_START_PARAGRAPH_\nV trasi bodo\xc4\x8de avtoceste je bil spomladi leta 2003 zgrajen mednarodni mejni prehod Gru\xc5\xa1kovje, kar je bil pogoj za vstop Slovenije v Schengenski prostor, leta 2009 pa tudi odsek bodo\xc4\x8de avtoceste do mejne \xc4\x8drte z Republiko Hrva\xc5\xa1ko, kjer se ta pri Maclju nave\xc5\xbee na hrva\xc5\xa1ko avtocestno omre\xc5\xbeje. V obmo\xc4\x8dju mejnega prehoda sta poleg objektov za mejno kontrolo in fitosanitarno ter veterinarsko kontrolo, zgrajena tudi 2 nadvoza z deviacijo bodo\xc4\x8de regionalne ceste.'